เรตติ้งญี่ปุ่นเพิ่มเครดิตตราสารหนี้ไทย
เจแปนเครดิตเรทติ้งประกาศเพิ่มอันดับเครดิตตราสารหนี้ระยะยาวสกุลเงินต่างประเทศและเงินบาทของไทยจากระดับที่เป็น"ลบ" เป็นมี"เสถียรภาพ"
29 มี.ค. 2554

เจแปนเครดิตเรทติ้งประกาศเพิ่มอันดับเครดิตตราสารหนี้ระยะยาวสกุลเงินต่างประเทศและเงินบาทของไทยจากระดับที่เป็น"ลบ" เป็นมี"เสถียรภาพ"
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) ได้แถลงข่าวเกี่ยวกับผลการวิเคราะห์อันดับความน่าเชื่อถือของประเทศไทยโดยบริษัท Japan Credit Rating Agency (JCR) ว่า วันนี้ JCR ได้ ปรับแนวโน้มอันดับความน่าเชื่อถือของตราสารหนี้ระยะยาวสกุลเงินต่างประเทศและสกุลเงินบาท ที่ออกโดยรัฐบาลไทยจากระดับที่เป็นลบ (negative outlook) มาเป็นระดับที่มีเสถียรภาพ (stable outlook) และได้ยืนยันอันดับความน่าเชื่อถือของตราสารหนี้ระยะยาวสกุลเงินต่างประเทศ (Foreign Currency Long-Term Senior Debts) ที่ระดับ A- และอันดับความน่าเชื่อถือของตราสารหนี้ระยะยาวสกุลเงินบาท (Local Currency Long-Term Senior Debts) ที่ระดับ A
ทั้งนี้ การปรับแนวโน้มอันดับความน่าเชื่อถือ (outlook) ของประเทศไทยให้กลับมาอยู่ในระดับที่มีเสถียรภาพอีกครั้งสะท้อนถึงมุมมองของ JCR ว่า เศรษฐกิจไทยมีการฟื้นตัวอย่างเข้มแข็งและได้รับผลกระทบเพียงเล็กน้อยจากสถานการณ์ความไม่มั่นคงทางการเมือง ซึ่งจากการที่ประเทศไทยมีการพึ่งพาการส่งออกอย่างมาก ดังเห็นได้จากสัดส่วนของการออกสินค้าและการบริการที่สูงถึง 71% ของ จีพีดีและจำนวนนักท่องเที่ยวที่มีจำนวนถึง 15.9 ล้านคนในปี 2553 โดยในปี 2551 และ 2552 เศรษฐกิจไทยได้รับผลกระทบจากการส่งออกสินค้าในภาคอุตสาหกรรมและจำนวนนักท่องเที่ยวที่ลดลงจากการชะลอตัวของเศรษฐกิจโลก และสถานการณ์ทางการเมืองในประเทศ ทำให้อัตราการเจริญเติบโตทางเศรษฐกิจลดลงเหลือเพียง2.5%ในปี 2551 และ2.3%ในปี 2552 ซึ่งต่ำกว่าอัตราเฉลี่ยที่ 5.6% ระหว่างปี 2548-2550 แต่ในปี 2553 อัตราการเจริญเติบโตของจีดีพีที่แท้จริงได้เพิ่มขึ้นเป็น 7.8% อันเป็นผลมาจากการฟื้นตัวอย่างเข้มแข็งของอุปสงค์ภายในประเทศ